ཛམྦྷ་ལ་དཀར་པོ་ཇོ་བོ་ལུགས་ཀྱི་བསྙེན་སྒྲུབ་ལས་སྦྱོར་གསལ་བར་བྱེད་པ་བཞུགས་སོ།།
འཕགས་པ་སྤྱན་རས་གཟིགས་ལ་ཕྱག་འཚལ་ལོ། །འདིར་ལྷ་མཆོག་ཛམྦྷ་ལ་དཀར་པོའི་བསྙེན་སྒྲུབ་ལས་སྦྱོར་གྱི་རྩ་ཐོ་མདོ་ཙམ་ཞིག་བྲི་བར་བྱ་བ་ལས། དེའི་དང་པོར་བསྙེན་པར་བཅད་མཚམས་ལེགས་པར་བྱས་ནས་ཉམས་ལེན་ཐུན་དུ་བཅད་པའི་ཐུན་གྱི་སྔོན་དུ་ཚོགས་ཞིང་སྤྱན་འདྲེན། མཆོད་བསྟོད། སྐྱབས་སེམས་སོགས་ཚོགས་ཞིང་གཤེགས་པ། ཚད་མེད་བཞི་རྣམས་སྤྱི་འགྲོ་ནས། སྭ་བྷཱ་ཝས་སྦྱངས་ཏེ་རང་ཉིད་ལྷར་བསྐྱེད། གནས་གསུམ་བྱིན་བརླབས། ཡེ་ཤེས་སྤྱན་འདྲེན་དམ་ཡེ་བསྲེ་བ། དབང་བསྐུར། རྒྱས་གདབ། མཆོད་པ། བསྟོད་པ་རྣམས་ནས། ས་བོན་སྔགས་ཕྲེང་འོད་ཟེར་སྤྲོ་བསྡུའི་དམིགས་པ་དང་བཅས་བཟླས་པར་བྱ། མཐར་ནང་སྒྲུབ་གཏོར་འབུལ་བྱ། ཐུན་རྫོགས་རིམས་བསྡུ་བ་དགེ་བ་བསྔོ། ཐུན་མཚམས་སུ་ཆུ་སྦྱིན་མ་ཆགས་པ་བྱའོ། །གཉིས་པ་སྒྲུབ་པ་ལ། རྟེན་རྫས་གའུ་བཅས་རྣམས་བསྒྲིག མདུན་དུ་མཆོད་པའི་ཁྱད་པར་དང་བཅས་བཞག བདག་བསྐྱེད་བསྒོམས་ནས་བསྙེན་པ་ཉུང་ངུ་ཙམ་སྔོན་དུ་བཏང་དེ་ནས་མདུན་བསྐྱེད་བསངས་སྦྱངས། བསྐྱེད་ཆོག་ནས་བཟུང་བསྟོད་པའི་བར་ནས་བཟླས་པར་བརྩོན། གཏོར་འབུལ། བསྡུ་རིམ། དགེ་བསྔོ་རྣམས་བྱ་སྟེ། དེ་ལྟར་མཚན་རྟགས་མ་རྙེད་བར་དུ་བསྒྲུབ་པར་འབད་པ་ཉིད་དུ་བྱའོ། །གསུམ་པ་ལས་སྦྱོར་ལ། ཟས་འདུ་བའི་སྔགས་དང་། མི་སྙིང་བསྒུལ་བའི་སྔགས་སོགས་བཟླས་ལས་སྦྱོར་ཆུང་ངུ་དང་། འཐོར་སྡུད་དབང་དུ་བྱ་བའི་ལས་ཚོགས་ཆེན་མོ། གའུ་རྣམ་ལྔའི་བཅས་བསྒྲུབ་སོགས་ཀྱང་མོས་ན་བྱ་བ་དང་། ནམ་ཡང་གཏོར་མ་ཆུ་སྦྱིན་ལ་འབད་པར་བྱ་བ་ནི་དམ་ཚིག་དང་། དེ་དག་ཀུན་གྱི་ཐོག་མཐའ་བར་དུ་འདོད་ཞེན་གྱིས་རྟགས་པ་ཐ་མལ་པའི་དབང་དུ་མ་སོང་བའི་སེམས་བསྐྱེད་བཟང་པོ་ཀུན་སློང་དགེ་བ་སྨོན་ལམ་དག་པས་ཟིན་པར་བྱ་བ་ནི། གནད་ཀྱི་དམ་པ་ཤིན་ཏུ་གལ་ཆེའོ། །ཞེས་པ་འདིའང་ཕྲིན་ལས་བསྟན་འཛིན་གྱིས་བསྐུལ་བའི་ངོར་ ༧ངག་དབང་ཀུན་དགའ་བསྟན་འཛིན་གྱིས་གྱིང་རྒྱས་ལྷུན་པོའི་སྤོ་མགུལ་སྒྲོན་ཁང་བསམ་གཏན་ཁང་བུའི་བསྟི་གནས་སུ་བྲིས་པའོ། །སརྦ་མངྒ་ལཾ་ཀུརྭནྟུ། །བཀྲ་ཤིས་པར་ཤོག །ཞལ་དྲོ། དགེའོ། །དགེའོ། །དགེའོ།། །།སྤར་བྱང་སྨོན་ཚིག ཤིས་པར་གྱུར་ཅིག་ཕུལ་བྱུང་རྣམ་དཀར་གྱི། །ལེགས་བྱས་ཟླ་བའི་འོད་དཀར་བསིལ་རྡུལ་གྱིས། །མ་རིག་མུན་སྟུག་གདུང་བ་གཏན་བཅོམ་ནས། །རྣམ་མཁྱེན་ཉམས་དགའི་གྲོང་གི་དཔལ་སྤྱོད་ཤོག །ལེགས་བྱས་སྣང་བའི་ཕོ་ཉའི་ཁྱུང་སྔོན་སྐྱེས། །དད་སྟོབས་མཐོ་རིས་འཛིན་གྱིས་ཉེར་དྲངས་པས། ། མཁྱེན་གཉིས་འོད་སྟོང་འབར་བའི་ཕྲིན་ལས་ཀྱིས། །ཕན་བདེའི་འདབ་སྟོང་རྒོད་པའི་དགེ་མཚན་རྨད། །བསོད་ནམས་བྱེ་བའི་ཆུ་གཏེར་སྙིང་པོ་ལས། །ཐེག་གསུམ་འདོད་རྒུ་འཇོ་བའི་བསམ་འཕེལ་དབང་། །དད་གསུམ་རྒྱལ་མཚན་ཏོག་ཏུ་ལེགས་བཀོད་པས། །ཐུབ་བསྟན་རྣམ་པར་རྒྱལ་བའི་དགེ་མཚན་འབར། །ཟླ་བྲལ་ལྷག་བསམ་རིན་ཆེན་རྡུལ་བརྩེགས་སྤོར། །ཟབ་དོན་ཆོས་མཛོད་རྣམ་རྒྱལ་གནྡྷོ་ལར། །འཇིགས་མེད་ལྷ་དབང་མཉམ་མེད་དཔལ་འབྲུག་པའི། །ལེགས་གསུངས་གདམས་ཟབ་དུནྡྷུ་བྷིའི་སྒྲ་དབྱངས། །ཆོས་སྐུའི་རིང་བསྲེལ་ཟད་མེད་སྲིད་མཐའི་བར། ། མི་ཟད་འཇོ་བའི་རྣམ་དཀར་ལེགས་བྱས་ཕུལ། །སྲིད་ཞིར་སྐལ་བཟང་དགའ་སྟོན་མཆོག་གྱུར་ནས། །ཀུན་ཀྱང་དབང་བཅུའི་དཔལ་སྤྱོད་རྒྱུར་གྱུར་ཅིག། །།ཅེས་མཆོག་གཟིགས་དམ་པ་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོའི་གསུང་བྱིན་རླབས་ཅན་ནོ།། བརྒྱུད་ལྡན་རིག་འཛིན་བླ་མའི་ཞལ་ལུང་བཞིན། །མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོ་ཡིས། ། གཅེས་ཀུན་བསྡུས་ཤིང་ཁྲིགས་སུ་རབ་བསྡེབས་པའི། །དོ༵ན་བརྒྱུད༵་འབྲུག༵་པའི༵་ཆོས༵་ཀྱི་མཛོ༵ད་ཆེན་པོ། །བས༵མ་འཕེ༵ལ་ནོར༵་བུའི༵་བ༵ང་མཛོ༵ད་ཅེས་བྱ་འདི། །ངག་དབང་ཚོགས་གཉིས་རྒྱ་མཚོས་ཐུགས་བསྐྱེད་ཀྱིས། །ངོ་མཚར་འཕྲུལ་གྱི་དཔར་ལས་རབ་བསྐྲུན་ཞིང་། །རྣམ་མང་ཆོས་ཀྱི་སྦྱིན་པའི་ལེགས་བྱས་ཀྱིས། །རིས་མེད་རྒྱལ་བའི་བསྟན་རྣམས་ཕྱོགས་བཅུ་ཡི། །ཡངས་པའི་འཇིག་རྟེན་ཁམས་སུ་འཕེལ་དང་ལྷན། །མཁའ་མཉམ་འགྲོ་བས་སྐུ་བཞིའི་གོ་འཕང་ཉིད། །མྱུར་ཐོབ་སྲས་བཅས་རྒྱལ་བས་དཔང་མཛོད་ཅིག། །།ཅེས་དོན་བརྒྱུད་འབྲུག་པའི་གདན་ས་ཆེན་པོ་པད་སྙིང་དགོན་བཤད་སྒྲུབ་ཆོས་འཁོར་གླིང་གི་གྲལ་མཐའ་པ་ཤཱཀྱའི་དགེ་སྦྱོང་ལྷ་དབང་རྡོ་རྗེ་རུ་འབོད་པའི་གྱི་ན་བ་དེས་སྨོན་པ་དགེའོ།། །།